Elu 3. detsember 1927  Kodumajanduskool Vana-Antsla riigimõisa  V-Antsla riigimõisas avatakse põllumajanduse peavalitsuse ettevõttel ja ülalpidamisel 1928. a alul kodumajanduskool. Kool on  samatüübiline, kui praegu Sakus ja Vasulas. Kooli ülesandeks on tütarlapsi ette valmistada tegelikkudeks taluperenaisteks. Vastavalt sellele õpetatakse koolis õppeaineid, mis tegelikus elus taluperenaistele tarvilikud, nagu: majapidamist, toitudevalmistamist, koduhoidu, õmbemist, kangakudumist, piimakarja-, sea- ja kodulindude kasvatamist, mesilastepidamist, aiatööd, lastekasvatamist tervishoiuga, raamatupidamist, ühistegevust ja ühiskonnateadust.  Õpetus on pääle teoreetiliste tundide pääasjalikult  tegelike tundide ja tööde näol kooli õppeköögis, käsitöös, karjalaudas, sigalas, kanalas, mesilas ja aias eriharidusega õpetajate juhtimisel.  Kooli kursus on üheaastane - jaanuarist kuni detsembrini ilma suvise vaheajata. Kooli sisseastumiseks nõutakse vähemalt sunduslikku algkooli või 6-kl kooli lõpetamist ja vanust mitte alla 17.